
RAPORT

asupra propunerii legislative pentru modificarea şi completarea

O.G. nr.2/12 iulie 2001 privind regimul juridic al contravenţiilor

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond cu propunerea legislativă pentru modificarea şi completarea O.G. nr.2/12 iulie 2001 privind regimul juridic al contravenţiilor, trimisă cu adresa nr. P.l.x. 363 din 25 aprilie 2006 şi înregistrată sub nr.31/569 din 26 aprilie 2006.
Propunerea legislativă are ca scop transformarea sancţiunii amenzii contravenţionale în sancţiunea prestării unei activităţi în folosul comunităţii.

Consiliul Legislativ, prin avizul nr.1657/18.11.2005, a avizat favorabil propunerea legislativă.

Consiliul Superior al Magistraturii, prin Hotărârea nr.547/16.11.2005, a avizat nefavorabil propunerea legislativă.
Guvernul, prin adresa nr.164/13.01.2006, nu susţine adoptarea propunerii legislative, considerând că ea vine în contradicţie cu dispoziţiile în vigoare, potrivit cărora prestarea muncii în folosul comunităţii este o sancţiune care se stabileşte alternativ cu amenda.

Senatul, în calitate de primă Cameră sesizată, a respins propunerea legislativă în şedinţa din 18 aprilie 2006.

Potrivit prevederilor art.75 din Constituţia României, republicată, şi ale art. 92 alin.(9) din Regulamentul Camerei Deputaţilor, republicat, competenţa decizională, în cazul acestei propuneri legislative, aparţine Camerei Deputaţilor.

Comisiile sesizate în avizare (Comisia pentru drepturile omului, culte şi problemele minorităţilor naţionale şi Comisia pentru administraţie publică, amenajarea teritoriului şi echilibru ecologic) au avizat negativ propunerea legislativă.

În conformitate cu prevederile art.61 din Regulamentul Camerei Deputaţilor, republicat, membrii comisiei au examinat propunerea legislativă susmenţionată, punctul de vedere al Guvernului, avizul Consiliului Legislativ şi avizul Consiliului Superior al Magistraturii în şedinţa din 7 iunie 2006. 

La dezbaterea propunerii legislative, din totalul de 26 de membri ai comisiei, au fost prezenţi 14 deputaţi.

În urma discuţiilor purtate, membrii comisiei au hotărât, cu majoritate de voturi, să propună plenului Camerei Deputaţilor respingerea propunerii legislative pentru modificarea şi completarea O.G. nr.2/12 iulie 2001 privind regimul juridic al contravenţiilor, pentru evitarea dublei reglementări, o iniţiativă cu conţinut analog aflându-se pe ordinea de zi a plenului Camerei Deputaţilor.

În raport de obiectul şi conţinutul său, proiectul de Lege face parte din categoria legilor ordinare.
PREŞEDINTE,


SECRETAR,

Sergiu ANDON


George BĂEŞU

Consilier,











Ştefan Cazimir

